Document ID: 32008D0651

NEUVOSTON PÄÄTÖS 2008/651/YUTP/YOS,
tehty 30 päivänä kesäkuuta 2008,
Euroopan unionista saatujen lentoliikenteenharjoittajien PNR- eli matkustajarekisteritietojen käsittelemisestä ja siirtämisestä Australian tullilaitokselle tehdyn Euroopan unionin ja Australian välisen sopimuksen allekirjoittamisesta Euroopan unionin puolesta
EUROOPAN UNIONIN NEUVOSTO, joka
ottaa huomioon Euroopan unionista tehdyn sopimuksen ja erityisesti sen 24 ja 38 artiklan,
sekä katsoo seuraavaa:
(1)
Neuvosto päätti 28 päivänä helmikuuta 2008 valtuuttaa puheenjohtajavaltion komission avustamana aloittamaan neuvottelut Euroopan unionin ja Australian välisen sopimuksen tekemiseksi Euroopan unionista saatujen lentoliikenteenharjoittajien PNR- eli matkustajarekisteritietojen käsittelemisestä ja siirtämisestä Australian tullilaitokselle. Neuvottelut ovat johtaneet tulokseen ja sopimusluonnos on laadittu.
(2)
Sopimus sisältää yksityiskohtaiset takeet Euroopan unionista siirrettyjen, Australiaan saapuvia tai sieltä lähteviä matkustajalentoja koskevien PNR-tietojen suojasta.
(3)
Australia ja Euroopan unioni tarkastelevat määräajoin sopimuksen täytäntöönpanoa, jotta osapuolet voivat tällaisen tarkastelun perusteella toteuttaa tarpeellisiksi katsottuja toimia.
(4)
Sopimus olisi allekirjoitettava edellyttäen, että sopimus lopullisesti tehdään myöhemmin.
(5)
Sopimuksen 15 artiklan 2 kohdan mukaan sopimusta sovelletaan väliaikaisesti sen allekirjoituspäivästä. Siksi jäsenvaltioiden olisi sovellettava sen määräyksiä mainitusta päivästä voimassa olevan kansallisen lain mukaisesti. Tätä koskeva julistus annetaan sopimuksen allekirjoittamisen yhteydessä,
ON PÄÄTTÄNYT SEURAAVAA:
1 artikla
Hyväksytään Euroopan unionin puolesta Euroopan unionista saatujen lentoliikenteenharjoittajien PNR- eli matkustajarekisteritietojen käsittelemisestä ja siirtämisestä Australian tullilaitokselle tehdyn Euroopan unionin ja Australian välisen sopimuksen allekirjoittaminen edellyttäen, että mainittu sopimus tehdään.
Sopimuksen teksti on tämän päätöksen liitteenä.
2 artikla
Neuvoston puheenjohtaja oikeutetaan nimeämään yksi tai useampi henkilö, jolla on valtuudet allekirjoittaa sopimus Euroopan unionin puolesta edellyttäen, että sopimus tehdään.
3 artikla
Sopimuksen 15 artiklan 2 kohdan mukaisesti sopimuksen määräyksiä sovelletaan väliaikaisesti voimassa olevan kansallisen lainsäädännön mukaisesti sen allekirjoittamispäivästä siihen asti, kun se tulee voimaan. Allekirjoittamisen yhteydessä on määrä antaa liitteenä oleva julistus väliaikaisesta soveltamisesta.
Tehty Brysselissä 30 päivänä kesäkuuta 2008.

Labels: 5
8
12
18
15